
I. Directivele şi Programele Uniunii Europene referitoare la combaterea discriminării şi asigurarea egalităţii de şanse între bărbaţi şi femei

 

Uniunea Europeană a recunoscut de timpuriu importanţa egalităţii de tratament, consfinţind prin Tratatul de la Roma (art.119) principiul unei remuneraţii egale pentru bărbaţi şi femei, pentru muncă egală. 

Tratatul de la Amsterdam (art.141) a introdus, la rândul său, în mod explicit acest principiu al egalităţii între bărbaţi şi femei, revenind Consiliului sarcina de a acţiona (pe baza unei propuneri din partea Comisiei) în vederea combaterii discriminării. Tot în cadrul acestui Tratat, sfera de aplicare a Art.141 a fost extinsă prin introducerea sintagmei „remuneraţie egală pentru muncă egală”; în plus, noul paragraf 3 al acestui articol impune Consiliului, în cadrul procedurii de co-decizie, să adopte măsuri prin care să se asigure aplicarea principiului egalităţii de şanse şi al egalităţii de tratament în materia managementului resurselor umane şi a ocupării locurilor de muncă. 

Consiliul şi-a manifestat, la rândul său, voinţa politică de a participa la promovarea egalităţii de şanse, adoptând o serie de rezoluţii şi recomandări, cele mai recente referindu-se la integrarea principiului enunţat în Fondurile Structurale şi la participarea în egală măsură a bărbaţilor şi femeilor la procesul de decizie. 

Parlamentul European a sprijinit şi el cu fermitate aplicarea acestui principiu, în special după înfiinţarea în 1984 a Comisiei Parlamentare pentru Drepturile Femeilor. 

Promovarea egalităţii de şanse pentru femei şi bărbaţi este şi parte constitutivă din Strategia europeană privind managementul forţei de muncă, adoptată în noiembrie 1997 la Summit-ul ocupaţiilor profesionale din Luxemburg. 

Începând cu 1975, s-au adoptat o serie de directive menite să clarifice şi să dezvolte acest principiu al dreptului comunitar. Aceste acte normative fac referire la următoarele aspecte:

· Egalitatea de tratament la angajarea în muncă, în cadrul formării profesionale, cu ocazia promovării şi în privinţa condiţiilor de lucru;

· Egalitatea de tratament cu privire la schemele statutare de asistenţă socială;

· Egalitatea de tratament în cadrul schemelor ocupaţionale de asistenţă socială;

· Egalitatea de tratament pentru bărbaţii şi femeile care desfăşoară activităţi liber profesioniste, inclusiv cele din domeniul agricol;

· Compatibilitatea programului de lucru cu viaţa familială (concediul parental).

În plus, Comisia a adoptat o directivă privind obligativitatea aducerii de dovezi în cauzele de discriminare pe bază de sex. Conform acestei directive, cei acuzaţi de discriminare la locul de muncă sunt obligaţi să aducă dovezi că principiul egalităţii de tratament nu a fost încălcat. Cu toate acestea, Comisia Europeană, conştientă de faptul că aplicarea acestor prevederi nu este suficientă pentru promovarea de facto a egalităţii de şanse, a iniţiat, în parteneriat cu statele membre, Programe de acţiune multianuale şi succesive. 

Tot în cadrul Comisiei a fost creat, prin Decizia 82/43/CEE din 9 decembrie 1981 Comitetul consultativ pentru egalitatea de şanse între bărbaţi şi femei. 

Având un caracter consultativ, Comitetul are ca sarcină asistarea Comisiei în elaborarea şi punerea în aplicare a acţiunilor Comunităţii care vizează egalitatea de şanse între femei şi bărbaţi şi favorizarea schimbului permanent de informaţii, politici şi practici pertinente între statele membre. În vederea realizării acestor obiective, Comitetul are următoarele atribuţii:

· Asistă Comisia în activitatea de urmărire, evaluare şi difuzare a rezultatelor acţiunilor întreprinse în Comunitate pentru a promova egalitatea de şanse;

· Contribuie la punerea în aplicare a programelor de acţiune comunitară în materie, în special prin examinarea rezultatelor acestora şi propunând îmbunătăţiri ale acţiunilor întreprinse;

· Contribuie prin avize la elaborarea raportului anual al Comisiei asupra progreselor realizate în domeniul egalităţii de şanse între bărbaţi şi femei;

· Stimulează schimbul de informaţii asupra activităţilor întreprinse la toate nivelurile în vederea promovării egalităţii de şanse şi, dacă este cazul, prezintă propuneri;

· Emite avize sau adresează rapoarte Comisiei, la cererea acesteia sau din proprie iniţiativă, cu privire la toate chestiunile pertinente referitoare la promovarea egalităţii de şanse în Comunitate.

Comitetul consultativ pentru egalitatea de şanse este compus din 40 de membri, după cum urmează:

· Un reprezentant din partea fiecărui stat membru, desemnat de guvernul statului respectiv din cadrul ministerului sau serviciilor însărcinate cu promovarea egalităţii de şanse între femei şi bărbaţi;

· Un reprezentant din fiecare stat membru desemnat de organismele sau comitetele naţionale care reprezintă, în domeniul egalităţii de şanse, cercurile interesate;

· Cinci membri reprezentând organizaţiile angajatorilor la nivel comunitar şi cinci membri reprezentând organizaţiile salariaţilor la nivel comunitar.

În calitate de observatori participă doi reprezentanţi ai lobby-ului european al femeilor şi pot fi admişi, tot în calitate de observatori, şi reprezentanţi ai organizaţiilor internaţionale profesionale sau asociative care cer acest lucru Comisiei. 

Preşedintele Comitetului, ales dintre membrii acestuia, poate invita la lucrări experţi şi alte persoane care au legătură cu ordinea de zi. Comitetul se reuneşte cel puţin de două ori pe an, iar avizele se adoptă prin deliberări care nu sunt urmate de vot. În situaţia în care avizul cerut impune acordul unanim al Comitetului, acesta adoptă concluzii comune care sunt alăturate procesului-verbal de şedinţă. 

 

Înainte de a descrie programele Uniunii Europene în această materie, ar mai trebui menţionat faptul că Proiectul de Tratat pentru instituirea unei Constituţii Europene menţionează în Titlul III, Art.II 21 cu privire la nediscriminare următoarele: 

Se interzice orice discriminare bazată în special pe motive de sex, rasă, culoare, origini etnice sau sociale, caracteristici genetice, limbă, religie sau convingeri, opinii politice sau orice altă opinie, apartenenţă la o minoritate naţională, avere, naştere, un handicap, vârstă sau orientare sexuală. 

În continuare, Art.II 23 referitor la egalitatea între bărbaţi şi femei stipulează următoarele: 

Egalitatea între bărbaţi şi femei trebuie asigurată în toate domeniile, inclusiv în ceea ce priveşte angajarea, lucrul şi remunerarea.

Principiul egalităţii nu exclude menţinerea sau adoptarea de măsuri care să prevadă avantaje specifice în favoarea sexului aflat în minoritate. 

Programele Comunităţii în materia egalităţii de şanse

Programul de acţiune pe termen mediu 1991-1995 a avut drept obiectiv crearea condiţiilor pentru deplina participare a femeilor la piaţa muncii şi maximizarea contribuţiei acestora la viaţa economică şi socială .

Prin acest Program, statele membre erau chemate să îndeplinească următoarele obiective: 

· Creşterea nivelului de conştientizare a drepturilor şi obligaţiilor legale;

· Iniţierea unor măsuri specifice pentru asigurarea egalităţii de şanse pentru bărbaţi şi femei şi promovarea spiritului de întreprindere în rândul femeilor;

· Îmbunătăţirea randamentului de lucru pentru femei, prin lansarea unor programe educaţionale şi de pregătire profesională;

· Reducerea barierelor de acces şi participare a femeilor la piaţa muncii, prin reconcilierea responsabilităţilor familiale cu cele profesionale;

· Iniţierea prin mijloace de informare în masă a unor programe care să ofere o imagine realistă a poziţiei femeii în societate;

· Încurajarea măsurilor destinate promovării participării femeilor în procesul de decizie din viaţa publică, economică şi socială. 

Programul de acţiune pe termen mediu1996-2000 a fost lansat prin Decizia Consiliului 95/593/EC din 22 decembrie 1995.

Obiectivul principal al Programului: promovarea integrării egalităţii de şanse pentru bărbaţi şi femei în procesul de pregătire, implementare şi monitorizare a tuturor politicilor, măsurilor şi activităţilor de la nivel comunitar, naţional, regional şi local. 

Alte obiective: 

· Mobilizarea celor care joacă un rol activ în viaţa economică şi socială, pentru asigurarea egalităţii de şanse;

· Promovarea egalităţii de şanse în cadrul economiilor în schimbare, în special în domeniile educaţiei, pregătirii profesionale şi pieţei muncii;

· Reconcilierea vieţii de familie cu cea profesională, atât pentru femei, cât şi pentru bărbaţi;

· Încurajarea unei participări echilibrate a femeilor şi bărbaţilor în procesul de decizie;

· Conştientizarea de către cetăţeni a dreptului la şanse egale.

Pentru atingerea acestor obiective se impun următoarele măsuri:

· Asigurarea asistenţei metodologice, tehnice şi financiare pentru proiectele de definire şi dezvoltare a schimbului de informaţii şi experienţă în materie;

· Analizarea şi monitorizarea politicilor relevante, precum şi coordonarea studiilor în domeniu;

· Difuzarea rapidă a rezultatelor iniţiativelor întreprinse, precum şi a altor informaţii importante.

Programul comunitar 2001 - 2005 referitor la Strategia cadru Comunitară privind egalitatea între femei şi bărbaţi fost aprobat prin Decizia Consiliului 2001/51/EC din 20 decembrie 2000

 

Scopul Programului: asigurarea aplicării coerente la nivel european a Articolului 3(2) al Tratatului de la Amsterdam care prevede eliminarea inegalităţilor şi promovarea egalităţii între femei şi bărbaţi. 

Strategia cadru Comunitară privind egalitatea între femei şi bărbaţi, implementată prin Program, conţine toate activităţile necesar a fi desfăşurate în cadrul Comunităţii Europene pentru realizarea scopurilor menţionate de Articolul 3(2) al Tratatului. 

De asemenea, Programul prevede crearea structurii specifice pentru coordonarea orizontală a aplicării coerente a strategiei comunitare, respectiv Comitetul Programului.

Consiliul a decis că, pentru a întări valoarea adăugată a acţiunii comunitare, Comisia trebuie să asigure, în cooperare cu Statele Membre şi la toate nivelurile, coerenţa şi complementaritatea acţiunilor aplicate, atât în cadrul deciziei susmenţionate, cât şi în cadrul altor politici comunitare relevante, instrumente şi acţiuni, în special acelea privind Strategia de Ocupare, politica socială, Fondul Social European, educaţia, formarea profesională şi tineretul.

Adoptarea Deciziei nr. 2001/51/EC din 20 decembrie 2000 a avut în vedere faptul că obiectivele propuse prin Strategia cadru Comunitară privind egalitatea între femei şi bărbaţi (2001 - 2005) nu pot fi îndeplinite în mod eficient numai de către Statele Membre, ci doar la nivel european, prin parteneriate multilaterale şi transnaţionale pentru schimb de informaţii şi pentru răspândirea de bune practici în domeniu.

În conformitate cu art. 10 al Deciziei, Programul este deschis participării ţărilor candidate cu respectarea condiţiilor stabilite prin Tratatele care reglementează condiţiile de asociere ale acestora la Uniunea Europeană.

Prin Decizia nr. 2001/51/EC sunt stabilite condiţiile de aplicare a Programului comunitar referitor la Strategia cadru Comunitară privind egalitatea între femei şi bărbaţi (2001 - 2005): ariile de intervenţie, instituţiile care au acces la Program, tipurile de acţiuni, metodele de prezentare a aplicaţiilor la Program pentru sprijin financiar, criteriile de finanţare şi evaluare a proiectelor acceptate în cadrul Programului.

Proiectele dezvoltate în cadrul Programului se pot referi la următoarele arii de intervenţie:

1. Economie, respectiv eliminarea diferenţierilor între bărbaţi şi femei restante pe piaţa muncii şi propunerea de modalităţi de rezolvare;

2. Participarea egală şi reprezentarea femeilor în structurile de luare a deciziilor;

3. Drepturile sociale, din perspectiva abordării integratoare a egalităţii între bărbaţi şi femei ce trebuie aplicată în cadrul tuturor domeniilor cu impact asupra vieţii de zi cu zi a femeii;

4. Viaţa civilă, cu privire la respectarea drepturilor femeii;

5. Roluri şi stereotipuri - roluri ale bărbaţilor şi femeilor în societate, implicând comportamente, atitudini, norme şi valori.

Accesul la Program este deschis structurilor şi instituţiilor, publice sau private, implicate în promovarea egalităţii între bărbaţi şi femei, şi mai ales: statelor membre; autorităţilor locale şi regionale; partenerilor sociali; organizaţiilor neguvernamentale; universităţilor şi institutelor de cercetare; oficiilor naţionale de statistică; mass mediei.

Acţiunile care pot fi finanţate în cadrul Programului, cu participare transnaţională, se referă la următoarele tematici:

· Creşterea gradului de informare şi conştientizare a publicului privind domeniul; 

· Analiza şi evaluarea situaţiei femeilor pe baza unor date statistice şi a unor indicatori comparabili;

· Creşterea capacităţii şi a eficienţei principalilor actori implicaţi în promovarea egalităţii pe bază de sex.

Metodele de prezentare a aplicaţiilor se referă în special la autorităţile prin intermediul cărora se aplică acţiunile Programului, respectiv statele membre şi Comisia Europeană.

Îndeplinirea acţiunilor se realizează prin metodele de prezentare a aplicaţiilor la Program pentru sprijin financiar, criterii de finanţare şi evaluare a proiectelor acceptate în cadrul Programului

Programul EQUAL

Equal a apărut ca program comunitar în anul 2000, are un statut experimental şi are la bază iniţiativele comunitare precedente Adapt şi Employment. Scopul său este dublu direcţionat şi constă în:

1) a descoperi şi promova noi modalităţi de combatere a formelor de discriminare existente pe piaţa muncii prin intermediul cooperării transnaţionale şi

2) a facilita integrarea socială şi profesional ă a azilanţilor. 

Pentru a obţine finanţare în cadrul acestui program, fiecare Stat Membru trebuie să înainteze Comisiei Europene un Program de Iniţiativă Comunitară (CIP), prin care sunt prezentate strategia şi aranjamentele naţionale pentru implementarea Equal şi pe baza căruia primesc un anumit buget. Activităţile finanţate prin CIP sunt împărţite în arii tematice şi implementate prin intermediul parteneriatelor de dezvoltare, care pot fi de două tipuri: parteneriate de dezvoltare geograficã, ce reprezintă beneficiarii ultimi ai acestui ajutor financiar şi aduc împreună actorii dintr-o anumită zonă geografică; parteneriate de dezvoltare sectorialã , care acoperă un anume sector industrial.

Ariile tematice sub care pot fi grupate activităţile derulate prin acest program urmează structura celor patru piloni ai Strategiei Europene de Ocupare a Forţei de Muncă (European Employment Strategy) şi anume:

1) angajabilitatea – are în vedere facilitarea accesului pe piaţa muncii şi combaterea rasismului şi xenofobiei la locul de muncă ;

2) antreprenoriatul – are in vedere instrumentarea iniţierii unei afaceri şi identificarea a noi oportunităţi de angajare în zonele urbane şi rurale, pe de o parte, şi întărirea „economiei sociale” şi a serviciilor de interes public;

3) adaptabilitatea – promovează învăţarea continuă şi stimulează abilitatea muncitorilor de a se adapta schimbării tehnologice şi utilizării noii tehnologii informaţionale;

4) egalitatea de şanse între femei şi bărbaţi – are în vedere reconcilierea vieţii profesionale cu viaţa de familie şi creşterea angajabilităţii în rândul femeilor şi bărbaţilor care au părăsit locul de muncă, precum şi reducerea diferenţelor de gen şi a segregării la locul de muncă .

În cadrul fiecărei arii tematice există 4 tipuri de acţiuni, după cum urmează :

· Acţiunea 1: stabilirea de parteneriate de dezvoltare şi cooperare transnaţională;

· Acţiunea 2: implementarea programului de lucru al parteneriatelor de dezvoltare;

· Acţiunea 3: reţele tematice, diseminarea de bune practici şi impactul asupra politicilor naţionale;

· Acţiunea 4: asistenţă tehnică .

Fiecare Stat Membru trebuie să aleagă una sau mai multe arii tematice în cadrul fiecărui pilon în care vor să coopereze, apoi trebuie să urmeze cele patru acţiuni ce conduc la definitivarea programelor de iniţiativă.

 

Directivele Comunitare în materia discriminării şi egalităţii de şanse

Directiva 75/117/CEE din 10 februarie 1975 privind armonizarea legislaţiei statelor membre cu privire la aplicarea principiului unei remuneraţii egale pentru bărbaţi şi femei. Acest act stabileşte în art.1 că principiul egalităţii de remuneraţie implică pentru aceeaşi muncă sau pentru o muncă cu o valoare egală, eliminarea, în ansamblul elementelor şi condiţiilor de remunerare, a oricărei discriminări pe bază de sex. Autor al discriminării în materia remuneraţiei poate fi doar acela care are obligaţia să plătească lucrătorului salariul, iar victima este lucrătorul (indiferent de sex) titular al locului de muncă din sectorul public sau privat. Poate fi victimă şi persoana beneficiară a drepturilor lucrătorului decedat, dacă aceste drepturi izvorăsc din relaţia de muncă dintre defunct şi angajator. 

În legătură cu respectarea principiului egalităţii de remunerare, Curtea de Justiţie a arătat că lucrătorul trebuie să aibă posibilitatea, în caz de conflict cu patronul, să susţină în faţa unui organism că munca sa are aceeaşi valoare ca şi o altă muncă şi, în caz afirmativ, să i se recunoască drepturile care decurg din tratat şi din directivă printr-o decizie obligatorie. Orice soluţie care exclude această facultate nu ar permite atingerea obiectivelor directivei. În acelaşi sens, Curtea de Justiţie a stabilit că, în situaţia în care întreprinderea foloseşte un sistem de remunerare caracterizat prin lipsa totală de transparenţă, angajatorul are obligaţia de a proba că utilizează o practică salarială nediscriminatorie.

 Art.3 al directivei prevede obligaţia statelor membre de a suprima discriminările dintre bărbaţi şi femei care decurg din dispoziţii legislative, regulamentare sau administrative şi care sunt contrare principiului remuneraţiei egale. De asemenea, conform art.4, statele membre au obligaţia să ia măsuri prin care să fie nule, să poată fi declarate nule sau să fie modificate clauzele din convenţiile colective sau contractele individuale de muncă în care sunt dispoziţii contrare principiului enunţat. 

Directiva 76/207/CEE din 9 februarie 1976 cu privire la punerea în aplicare a principiului egalităţii de tratament între bărbaţi şi femei în legătură cu accesul la muncă, la formarea şi promovarea profesională şi la condiţiile de muncă. Dispoziţiile directivei se aplică indiferent de natura activităţii prestate, de sectorul profesional în care se prestează munca, de caracterul privat sau public al unităţii, inclusiv în forţele armate.

Principiul egalităţii de tratament implică absenţa oricărei discriminări bazate pe sex, prin referire la starea matrimonială sau familială. Totuşi, art.2 paragraful 2 instituie o excepţie, permiţând statelor membre să nu aplice prevederile directivei activităţilor profesionale pentru care, din cauza naturii lor şi a condiţiilor de exercitare, sexul constituie o condiţie determinantă. 

Art.2 paragraful 3 precizează că directiva nu se opune dispoziţiilor naţionale care acordă protecţie femeii şi îndeosebi când aceasta se află în perioadele de sarcină şi de maternitate. 

Parlamentul European şi Consiliul au adoptat la 23 septembrie 2002 Directiva 2002/73/EC de modificare a Directivei 76/207/CEE. Amendamentele aduse textului iniţial se referă, printre altele, la: introducerea unui nou articol prin care să se arate în mod explicit că hărţuirea sexuală constituie discriminare pe bază de sex; definirea noţiunii de discriminare indirectă, în conformitate cu Directiva 97/80/CE; dreptul femeii care a născut de a reveni la vechiul serviciu sau la un serviciu echivalent şi încurajarea partenerilor sociali să contribuie la aplicarea principiului egalităţii de tratament, prin adoptarea de acorduri colective care să cuprindă dispoziţii antidiscriminatorii. 

Directiva 79/7/CEE din 19 decembrie 1978 referitoare la aplicarea progresivă a principiului egalităţii de tratament între bărbaţi şi femei în materia securităţii sociale. Dispoziţiile directivei se aplică populaţiei active, inclusiv lucrătorilor independenţi, lucrătorilor a căror activitate este întreruptă de o boală, accident sau şomaj involuntar şi persoanelor aflate în căutarea unui loc de muncă, precum şi lucrătorilor pensionari şi lucrătorilor invalizi. 

Curtea de Justiţie a decis că fac parte din populaţia activă, în sensul art.2 al directivei, şi persoanele care lucrează mai puţin de 15 ore pe săptămână şi al căror salariu reprezintă a şaptea parte dintr-un salariu lunar (munca pe timp parţial). De asemenea, are calitatea de lucrător şi persoana aflată în căutarea unui loc de muncă, dar nu intră în sfera de aplicare a directivei 79/7 persoana care şi-a întrerupt activitatea pentru a se ocupa de educarea copiilor săi şi cea care, din cauza unei boli, nu poate ocupa un loc de muncă. 

În ceea ce priveşte criteriul material, conform art.3 directiva se aplică:

1. regimurilor legale care asigură protecţie împotriva următoarelor riscuri: boală, invaliditate, bătrâneţe, accident de muncă şi boală profesională, şomaj;

2. dispoziţiilor privind ajutorul social, în măsura în care acestea sunt destinate să completeze aceste regimuri sau să le suplinească. 

Directiva nu se aplică dispoziţiilor referitoare la prestaţiile pentru moştenitori şi celor referitoare la prestaţiile familiale. 

Conform art.4 paragraful 1 din directiva 79/7, principiul egalităţii de tratament implică absenţa oricărei discriminări, directe sau indirecte, bazate pe sex, cu referire la starea matrimonială sau familială, îndeosebi în privinţa: sferei de aplicare a regimurilor şi a condiţiilor de acces la aceste regimuri; obligaţiei de a cotiza şi calculul cotizaţiilor; calculului prestaţiilor; condiţiilor de durată şi menţinerii dreptului la prestaţii.

Directiva 86/378/CEE din 24 iulie 1986 vine în completarea directivei precedente şi se referă la aplicarea principiului egalităţii de tratament în cadrul schemelor de asigurări sociale profesionale. 

Directiva nu se aplică: contractelor individuale ale lucrătorilor liber profesionişti; întreprinderilor cu un singur angajat; angajaţilor salariaţi, dar ale căror contracte de asigurare nu obligă angajatorul; facilităţilor oferite intuitu personae de schemele profesionale, precum şi schemelor profesionale finanţate prin contribuţii plătite de lucrători, pe bază de voluntariat. Asupra celorlalte dispoziţii ale directivei nu vom mai insista, întrucât acestea sunt redactate în aceeaşi termeni ca şi Directiva 79/7 pe care o completează. 

Directiva 86/613/CEE din 11 decembrie 1986 privind aplicarea principiului egalităţii de tratament între bărbaţi şi femei, angajaţi în domeniul agricol şi protecţia femeilor liber profesioniste în timpul sarcinii şi al maternităţii. 

Directiva defineşte noţiunea de „liber profesionist”, arătând că în această categorie intră acele persoane care desfăşoară o activitate profitabilă pe cont propriu, în condiţiile reglementate de dreptul intern, incluzând şi fermierii şi membrii profesiilor liberale. 

Principul egalităţii de tratament implică absenţa oricărui tip de discriminare pe bază de sex, iar statele membre sunt obligate să elimine toate acele dispoziţii care sunt contrare acestui principiu, în special cele referitoare la înfiinţarea sau extinderea unei întreprinderi private. 

Condiţiile pentru înfiinţarea unei societăţi între soţi nu ar trebui să fie mai restrictive decât cele pentru persoanele necăsătorite. 

O rezoluţie a Parlamentului European adoptată pe 3 iulie 2003 cere statelor membre să aplice principiul egalităţii de şanse în cadrul politicilor de dezvoltare agricolă şi rurală, cu o privire mai atentă asupra situaţiei femeilor fermieri. Parlamentul a atras atenţia Comisiei Europene să includă acest principiu şi în politica agricolă comună şi să promoveze egalitatea de şanse în contextul consolidării programelor şi acţiunilor de dezvoltare rurală şi în cel al reglementării Fondurilor Structurale, nu doar pentru statele membre, ci şi pentru cele nou admise. În plus, Parlamentul a cerut statelor membre să promoveze egalitatea pe bază de sex în sectorul agricol, cu accent asupra accesului la muncă şi pregătire profesională, asupra măsurilor de combatere a excluderii sociale, a egalităţii de tratament şi a reprezentării femeilor în organismele de decizie. Parlamentul a cerut Comisiei să ia în calcul revizuirea Directivei 86/613/CEE în sensul amplificării puterii ei de constrângere. 

Directiva 97/80/CE din 15 decembrie 1997 privind obligativitatea furnizării de dovezi în cauzele de discriminare pe bază de sex. 

Art.1 stabileşte obiectivul directivei, precizând că ea urmăreşte mărirea eficacităţii măsurilor luate de statele membre în privinţa aplicării principiului egalităţii de tratament, care permite oricărei persoane lezate să-şi valorifice drepturile sale pe cale jurisdicţională sau recurgând la alte instanţe competente. Prin jurisdicţie înţelegem mecanismele prin care diferendele pot fi supuse examinării şi deciziei unor organisme independente care pot adopta decizii obligatorii pentru părţi. Prin egalitate de tratament se înţelege absenţa oricărei discriminări bazate pe sex, fie direct, fie indirect. Discriminarea este indirectă atunci când o dispoziţie, o normă sau o practică aparent neutră afectează într-o proporţie mai mare persoanele de un anumit sex, cu excepţia situaţiilor în care norma respectivă este necesară şi justificată prin factori independenţi de sex. 

În privinţa domeniului de aplicare, art.3 precizează că directiva se aplică:

a. situaţiilor reglementate de art.141 TCE şi de Directivele 75/117/CEE, 76/207/CEE, 92/85/CEE şi 96/34/CE;

b. în orice procedură civilă sau administrativă privind sectorul public sau sectorul privat, cu excepţia procedurilor graţioase.

Prevederile Directivei 97/80 nu se aplică în cadrul procedurilor penale, afară de cazurile în care dispoziţiile statelor membre nu prevăd altfel. 

Sarcina probei revine pârâtului, acesta trebuind să facă dovada că nu a fost încălcat principiul egalităţii de tratament. 

 

 

II. Combaterea discriminării rasiale şi a xenofobiei

 

1. Instrumente juridice şi politici la nivelul UE

În 1995, Comisia Europeană a prezentat o Comunicare privind rasismul, xenofobia şi antisemitismul, care privea, pe de o parte, combaterea rasismului prin intermediul instrumentelor juridice în vigoare la data respectivă, iar pe de altă parte, adoptarea unor noi iniţiative comunitare privind această problematică. 

Art. 13 din Tratatul CE, astfel cum a fost modificat prin Tratatul de la Amsterdam, acordă Comunităţii prerogativele necesare privind combaterea discriminării. Pe această bază au fost adoptate Directiva 2000/43/CE şi, respectiv, Directiva 2000/78/CE.

Carta UE a Drepturilor Fundamentale reglementează nediscriminarea în art. 21, astfel:

„1. Este interzisă orice discriminare întemeiată pe motiv de sex, rasă, culoare, origine etnică sau socială, caracteristici genetice, limbă, religie sau credinţă, opinie politică ori orice altă opinie, apartenenţa la o minoritate naţională, proprietate, naştere, handicap, vârstă sau orientare sexuală.

2. Este interzisă, în sfera de aplicare a Tratatului CE şi a Tratatului UE, şi fără atingerea dispoziţiilor speciale ale acestor tratate, orice discriminare pe temeiuri de cetăţenie”.

Acţiunea comună 96/443 din 15 iulie 1996, adoptată de către Consiliu în baza art. K.3 din Tratatul UE privind combaterea rasismului şi xenofobiei.

Potrivit Acţiunii, în interesul combaterii rasismului şi xenofobiei, fiecare dintre statele membre trebuie să asigure, în conformitate cu procedura menţionată în acest document, cooperarea judiciară efectivă în materia infracţiunilor rezultate din următoarele tipuri de conduită:

(a) incitarea publică la discriminare, violenţă sau ură rasială în privinţa unui grup de persoane ori a unui membru al unui astfel de grup, definit prin referire la culoare, rasă, religie sau origine naţională ori etnică;

(b) apologia publică, în scop rasial sau xenofob, a crimelor împotriva umanităţii şi a încălcărilor drepturilor omului;

(c) negarea publică a crimelor definite în art. 6 din Statutul Tribunalului Militar Internaţional, anexat Acordului de la Londra din 8 aprilie 1945, în măsura în care aceasta include un comportament degradant cu privire la un grup de persoane definit prin referire la culoare, rasă, religie ori origine naţională sau etnică;

(d) difuzarea sau distribuirea publică de înscrisuri, imagini sau alte materiale cuprinzând exprimări rasiste sau xenofobe;

(e) participarea la activităţi ale unor grupuri, organizaţii sau asociaţii, dacă acestea implică discriminarea, violenţa sau ura rasială, etnică sau religioasă (punctul A).

Potrivit punctului B, în cazul urmăririi penale referitoare la infracţiunile menţionate la punctul A, fiecare stat membru trebuie să îmbunătăţească cooperarea judiciară în aceste domenii, în vederea:

a) confiscării înscrisurilor, imaginilor sau altor materiale conţinând manifestări rasiale ori xenofobe, destinate să fie difuzate public, în cazul în care acestea vor fi difuzate pe teritoriul unui stat membru;

b) recunoaşterea faptului că tipurile de conduită menţionate la punctul A nu trebuie considerate drept infracţiuni politice, care ar justifica refuzul asistenţei juridice reciproce;

c) comunicarea de informaţii unui alt stat în scopul iniţierii urmăriri penale de către acesta din urmă în cazul în care înscrisurile, imaginile sau alte materiale care conţin manifestări rasiale sau xenofobe sunt depozitate în acel stat membru, în scopul distribuirii sau difuzării lor în alt stat membru;

d) stabilirea în statele membre de membrii ai punctelor de contact, însărcinaţi cu colectarea şi schimbul de informaţii care pot fi utile în cadrul anchetelor şi procedurii de urmărire penală privind infracţiunile întemeiate pe tipurile de conduită menţionate la punctul A.

În sensul Titlului II, fiecare stat membru înaintează propuneri de aplicare a Acţiunii comune, supuse aprecierii autorităţilor competente în vederea adoptării acestora. 

Consiliul avea sarcina să evalueze îndeplinirea de către statele membre a obligaţiilor ce le revin în baza Acţiunii comune, până la sfârşitul lunii iunie 1998.

Regulamentul Consiliului CE nr. 1035/97 din 2 iunie 1997 privind înfiinţarea Centrului European de Monitorizare a Rasismului şi Xenofobiei.

Art. 2 din regulament defineşte obiectivele şi sarcinile Centrului. Astfel, principalul obiectiv al centrului este furnizarea de date obiective şi comparabile la nivel european asupra fenomenului rasismului, xenofobiei şi antisemitismului, în scopul asistării adoptării de măsuri sau formulării de măsuri în aceste domenii. 

Centrul:

(a) colectează, înregistrează şi analizează informaţii şi date, inclusiv date rezultând din activităţi de cercetare ştiinţifică comunicate de către centrele de cercetare, statele membre, instituţiile comunitare, organizaţiile internaţionale, precum şi de către organizaţiile neguvernamentale;

(b)stabileşte cooperarea între furnizorii acestor informaţii şi elaborează o politică privind utilizarea bazelor de date ale acestora, în scopul punerii lor la dispoziţie Parlamentului European, Consiliului sau Comisiei, precum şi în scopul unei distribuiri mai largi;

(c) derulează activităţi de cercetare ştiinţifică, studii pregătitoare şi studii de fezabilitate, la cererea Parlamentului European, Consiliului sau Comisiei;

(d) instituie resurse de documentare accesibile publicului, încurajează promovarea activităţilor de informare şi stimulează cercetarea ştiinţifică;

(e) formulează concluzii şi opinii pentru Comunitate şi pentru statele membre;

(f) elaborează metode de îmbunătăţire a compatibilităţii, obiectivităţii şi credibilităţii datelor la nivel comunitar, prin instituirea unor indicatori şi criterii care să îmbunătăţească coerenţa informaţiilor;

(g) publică un raport anual privind situaţia rasismului şi xenofobiei în cadrul Uniunii, evidenţiind exemplele de bună practică, raport care conţine şi activităţile proprii ale centrului;

(h) instituie şi coordonează o Reţea Europeană a Informaţiilor privind Rasismul şi Xenofobia, constând în Centru, având calitatea de unitate centrală, care cooperează cu centrele naţionale de cercetare universitară, organizaţiile neguvernamentale, centrele de specialitate instituite de către organizaţiile din statele membre ori de către organizaţiile internaţionale;

(i) facilitează şi încurajează organizarea de discuţii sau întâlniri periodice. 

Directiva Consiliului 2000/43/CE din 29 iunie 2000 privind aplicarea principiului egalităţii de tratament între persoane, indiferent de originea rasială sau etnică a acestora. Potrivit art. 1 al directivei, „scopul acestei directive este acela de instituire a unui cadru de combatere a discriminării pe temeiurile originii rasiale ori etnice, în vederea aplicării în statele membre a principiului egalităţii de tratament”.

Principiul egalităţii urmăreşte combaterea discriminării sub ambele sale forme, directă şi, respectiv, indirectă (art. 2). Discriminarea directă „se produce în situaţia în care o persoană este tratată mai puţin favorabil decât o alta”, iar cea indirectă se produce prin aplicarea „unei dispoziţii, criteriu sau practică în aparenţă neutră, care ar pune persoanele având o anumită origine rasială sau etnică într-un anumit dezavantaj în comparaţie cu alte persoane, cu excepţia situaţiei în care acea dispoziţie, criteriu sau practică este justificată în mod obiectiv de către un obiectiv legitim şi în măsura în care atingerea acelui obiectiv este potrivit şi necesar” (par. 2 al art. 2).

De asemenea, în baza acestei directive se sancţionează şi hărţuirea ca formă de discriminare, în situaţia în care se produce un comportament indezirabil în legătură cu originea rasială sau etnică, care încalcă demnitatea unei persoane sau care creează un mediu de intimidare, ostil, degradant, umilitor sau ofensiv. 

Directiva se aplică tuturor persoanelor, atât în sectorul public, cât şi în cel privat (art. 3 par. (1)), în legătură cu:

(a) condiţiile de acces la angajare, la angajarea cu statut de liber profesionist şi la ocuparea profesională, inclusiv criteriilor de selectare şi de recrutare;

(b) accesul la orice tipuri şi orice niveluri ale formării profesionale;

(c) condiţii de angajare şi de muncă, inclusiv demiterea şi remunerarea;

(d) calitatea de membru şi, respectiv, cu implicarea într-o organizaţie a angajaţilor, inclusiv în privinţa beneficiilor provenind din apartenenţa la astfel de organizaţii;

(e) protecţia socială, incluzând securitatea socială şi asistenţa medicală;

(f) avantaje de natură socială;

(g) educaţie;

(h) accesul la bunuri şi servicii disponibile publicului, inclusiv locuinţe.

În plan procedural, art. 8(1) din directivă dispune că statele membre trebuie să asigure faptul că, în situaţia în care persoanele care se consideră discriminate în privinţa principiului egalităţii de tratament şi, în acest sens, intentează o acţiune în faţa unei instanţe judecătoreşti sau unei alte autorităţi competente, pârâtul este cel care trebuie să probeze faptul că nu s-a produs vreo încălcare a principiului egalităţii de tratament, iar nu reclamanţii trebuie să facă dovada discriminării. Excepţia de la această regulă priveşte procedura penală (par. 3 al aceluiaşi articol). 

De asemenea, statele membre trebuie să instituie în sistemele juridice naţionale măsuri necesare pentru protecţia persoanelor fizice faţă de orice tratament sau consecinţă nefavorabilă, ca urmare a reacţiei la o plângere ori procedură destinată asigurării respectării principiului egalităţii de tratament (art. 9). 

În sensul art. 13, statele membre trebuie să desemneze un organism sau organisme pentru promovarea egalităţii de tratament a tuturor persoanelor, fără discriminare pe temeiurile originii rasiale sau etnice. Aceste organisme pot face parte din agenţiile însărcinate la nivel naţional cu apărarea drepturilor omului sau cu garantarea drepturilor persoanelor fizice. 

Statele membre sunt cele care trebuie să instituie reguli privind sancţiunile aplicabile încălcării dispoziţiilor naţionale adoptate în baza acestei directive şi să adopte toate măsurile necesare pentru asigurarea aplicării acestora, sancţiuni care pot cuprinde plata unei indemnizaţii victimei, care trebuie să fie efectivă, proporţională şi descurajatoare.

 

Comunicarea Comisiei–Un plan de acţiune împotriva rasismului. Planul de acţiune constă în patru mari domenii:

- adoptarea de noi iniţiative legislative;

- aducerea în centrul atenţiei a problematicii combaterii rasismului;

- elaborarea şi schimbul de noi modele:

- sporirea activităţii de informare şi de comunicare.

Metoda de lucru a fost descrisă drept activitatea în parteneriat, între statele membre, organizaţiile neguvernamentale, partenerii sociali, autorităţile locale, media etc..

Răspunderea principală a luptei împotriva rasismului rezidă, potrivit Comisiei Europene, la nivel statelor membre, o dată ce situaţiile diferă în funcţie de stat. 

În sfera „cooperării în domeniul justiţiei şi al afacerilor interne”, în sensul art. K.3 din Tratatul UE, domeniile de interes acoperite, cu relevanţă pentru problematica discriminării rasiale şi a xenofobiei, sunt următoarele: incitarea la discriminare, violenţă ori ură rasială, negarea crimelor împotriva umanităţii, difuzarea sau distribuirea de materiale rasiste şi xenofobe, participarea la activităţile unor grupuri ori organizaţii care implică discriminarea rasială. 

Decizia Consiliului 2000/750/CE din 27 noiembrie 2000 de instituire a unui program comunitar de acţiune pentru combaterea discriminării (2001–2006). Decizia Consiliului a urmărit instituirea programului de acţiune pentru combaterea discriminării directe sau indirecte, întemeiată nu numai pe originea rasială sau etnică, dar şi pe religie sau credinţă, handicap, vârstă sau orientare sexuală. Durata programului este de la 1 ianuarie 2001 până 31 decembrie 2006. 

Propunerea de decizie–cadru a Consiliului privind lupta împotriva rasismului şi xenofobiei. Propunerea urmăreşte abrogarea Acţiunii comune 96/433, adoptată în baza Tratatului de la Amsterdam şi a Directivei 2000/43/CE. 

Conform art. 1 din propunere, decizia–cadru ar urma să impună adoptarea de dispoziţii legislative şi regulamentare în statele membre şi ar solicita sporirea cooperării între autorităţile judiciare şi alte autorităţi ale statelor membre în privinţa infracţiunilor în legătură cu rasismul şi xenofobia. 

Decizia–cadru ar urma să privească infracţiunile respective comise:

a) pe teritoriul statelor membre, sau

b) de către un resortisant al unui stat membru, sau

c) în contul unei persoane juridice cu sediul într-un stat membru (art. 2 din propunere).

Art. 3 lit. a) defineşte „rasismul şi xenofobia” drept credinţa în rasă, culoare, ascendenţă, religie sau convingeri, origine naţională sau etnică, în măsura în care constituie factorul determinant al aversiunii împotriva indivizilor sau grupurilor. 

Decizia–cadru impune, prin art. 7, instituirea de circumstanţe agravante pentru infracţiunile rasiale, în sensul că statele membre trebuie să sancţioneze, prin aplicarea de circumstanţe agravante, autorii infracţiunilor cu temei rasial, care comit respectiva infracţiune în exercitarea unei activităţi profesionale, cu condiţia ca victima discriminării să fie vizată de respectiva activitate. De asemenea, motivaţia rasială sau xenofobă poate fi considerată, de către legislaţia statelor membre, drept circumstanţă agravantă în stabilirea comiterii infracţiunilor respective (art. 8). 

În plus, decizia–cadru ar urma să instituie şi răspunderea persoanelor juridice în materia discriminării rasiale, în sensul art. 9 şi 10. 

Carta Partidelor Europene pentru o Societate Non–rasială, semnată la Utrecht pe data de 28 februarie 1998. 

Carta se întemeiază pe Convenţia Naţiunilor Unite pentru Eliminarea Tuturor Formelor de Discriminare Rasială, preluând definiţia cuprinsă în art. 1 al acestei convenţii, care defineşte discriminarea rasială drept „orice formă de distincţie, excludere, restricţie sau preferinţă întemeiată pe rasă, culoare, descendenţă sau origine naţională ori etnică care are ca obiectiv sau ca urmare anularea sau împiedicarea recunoaşterii, utilizării sau exercitării pe temeiul egalităţii a drepturilor omului şi libertăţilor fundamentale în domeniul politic, economic, social, cultural sau în orice alt domeniu al vieţii publice”. 

De asemenea, Carta are în vedere preambulul Actului Unic European care, la rândul său, menţionează Convenţia Europeană pentru Protecţia Drepturilor Omului şi a Libertăţilor Fundamentale, precum şi Carta Socială Europeană. Pe de altă parte, Carta face trimitere la Tratatul de la Amsterdam, care împuterniceşte Comunitatea Europeană „să adopte orice măsură potrivită pentru combaterea discriminării întemeiate pe (…) origine rasială sau etnică, religie sau credinţă (…)” şi să faciliteze cooperarea poliţiei şi a puterii judecătoreşti în cadrul UE privind prevenirea şi combaterea rasismului şi xenofobiei".

Carta are în vedere aplicarea mai multor principii referitoare la bune practici:

- apărarea drepturilor fundamentale ale omului şi a principiilor democratice, precum şi respingerea tuturor formelor de violenţă rasială, incitare la ură şi hărţuire rasială , precum şi a oricărei forme de discriminare rasială;

- refuzul afişării, publicării, distribuirii sau girării oricăror opinii şi poziţii care incită sau invită sau care pot fi în mod raţional considerate a incita sau invita la prejudecăţi, ostilitate sau divizare între oameni de diverse origini etnice sau naţionale ori credinţe religioase;

- acţiunea responsabilă şi corectă în privinţa aspectelor referitoare la astfel de grupuri şi evitarea stigmatizării lor;

- reţinerea de la orice formă de alianţă sau cooperare politică cu orice partid politic care incită sau urmăreşte să incite la prejudecăţi rasiale sau etnice;

- depunerea de eforturi pentru reprezentarea corectă a acestor grupuri la toate nivelele partidelor. 

Carta se adresează partidelor politice care activează în statele UE, din statele candidate, precum şi din alte state europene (cum ar fi Elveţia sau San Marino), alături de partidele politice cu reprezentare în Parlamentul European.

 

 

 

 

2. Instituţii şi programe la nivelul statelor membre

Tipuri de autorităţi însărcinate cu combaterea discriminării rasiale şi a xenofobiei. Un studiu elaborat la cererea Comisiei Europene a evidenţiat existenţa a 21 de instituţii care activează la nivel naţional în acest domeniu, majoritatea fiind înfiinţate în baza legilor naţionale. Alte instituţii au ca bază legală legislaţia secundară (decrete ministeriale ori ordine administrative), ori activează în calitate de fundaţii independente, nefiind constituite în baza legislaţiei naţionale. 

În cazul organismelor constituite prin lege, obligaţiile şi competenţele acestora sunt stabilite prin actul normativ de înfiinţare. 

La nivelul statelor membre ale UE a fost sesizată o tendinţă referitoare la integrarea mai multor temeiuri de discriminare în legislaţie şi în structura instituţională, iar nu numai tipul de discriminare rasială. 

Directiva 2000/43/CE stabileşte scopurile şi sarcinile organismelor naţionale în promovarea tratamentului egal drept:

- acordarea de asistenţă independentă victimelor discriminării;

- realizarea de anchete şi studii;

- publicarea de rapoarte şi recomandări. Prin urmare, organismele care funcţionează la nivel naţional urmăresc în principal aceste obiective.

Abordarea integrată. În privinţa transpunerii Directivei 2000/43/CE în dreptul naţional al statelor membre ale UE, mai multe state au optat pentru o singură lege care să cuprindă baza juridică pentru mai multe tipuri de discriminare. Aspectul pozitiv al acestei opţiuni se referă la simplificarea legislativă şi la un grad sporit de accesibilitate în privinţa diverselor grupuri sociale, în special în cazurile în care discriminarea reiese din mai multe temeiuri, iar nu numai din cea rasială. De exemplu, abordarea integrată poate prezenta un avantaj pentru angajatori, care trebuie să aibă în vedere un număr limitat de acţiuni în legătură cu aspectele discriminatorii. 

Aspectul negativ al acestei abordări se referă la riscul care poate apărea prin neglijarea anumitor circumstanţe referitoare la diverse temeiuri. 

Abordarea integrată poate privi, pe de altă parte, posibila integrare a mai multor instituţii diferite, care activează în domeniul promovării egalităţii, eventual prin constituirea unor noi instituţii desemnate să acopere mai multe temeiuri de discriminare. 

Raportul menţionat anterior stabileşte existenţa a două modele diferite în privinţa modului de constituire a organismului respectiv:

- organismele în care consiliul de conducere este constituit din reprezentanţi ai instituţiilor publice, ministere, organizaţii ale partenerilor sociali, ONG-uri sau partide politice;

- consiliile de conducere ale organismelor naţionale sunt constituite din membrii selectaţi doar pe baza meritelor, urmând, de regulă, o procedură care implică anunţul public de depunere a candidaturilor, procedura de selectare a candidaţilor care îndeplinesc anumite criterii, procedura de testare etc..

Ca trăsătură generală, organismele naţionale competente în domeniul discriminării rasiale au statut de independenţă, în privinţa îndeplinirii obiectivelor şi sarcinilor proprii. Independenţa vizează atât raporturile cu autorităţile publice, cât şi cu alte interese. 

În general, rolul organismelor naţionale în raport cu victimele directe ale discriminării se referă la: asigurarea de consultanţă cu privire la drepturile acestora, soluţionarea reclamaţiilor primite, derularea de investigaţii, realizarea de medieri şi încercarea de soluţionare a litigiilor apărute, elaborarea unor decizii formale (destinate să stabilească o anumită practică în domeniu), precum şi acordarea de asistenţă în cadrul proceselor în faţa instanţelor de judecată. 

În studiul elaborat în contul Comisiei Europene au fost formulate mai multe recomandări de îmbunătăţire a asistenţei acordate victimelor discriminării rasiale:

- accentul pus pe asigurarea asistenţei în cazuri individuale trebuie suplimentat prin schimbări structurale pe termen mediu în privinţa practicilor discriminatorii;

- instituţiilor trebuie să li se permită analizarea cazurilor de importanţă mai ridicată, în locul accentului pus doar pe aspecte de ordin comun;

- asistenţa respectivelor organisme trebuie să fie furnizată în mod gratuit, atât victimelor, cât şi martorilor discriminării;

- instituţia trebuie să îşi analizeze propriul rol de mediere, funcţie care ar putea ridica principalele preocupări privind protecţia legii faţă de funcţia soluţionării voluntare a litigiilor apărute. 

Prerogativa de investigare în legătură cu cazurile de discriminare. La nivelul statelor membre ale UE, anumite instituţii au prerogativa de colectare şi de investigare a plângerilor formulate de către victimele discriminării. O parte dintre aceste instituţii au competenţa de asistare a petenţilor în privinţa formulării plângerilor în faţa instanţelor judecătoreşti, iar altele au un rol în anchetarea cazurilor de discriminare prezentate. 

De exemplu, Comisia pentru Egalitate Rasială din Marea Britanie are prerogativa de a realiza anchete la sediul societăţilor comerciale şi a organizaţiilor, în situaţia în care există dovezi cu privire la posibile cazuri de discriminare. În situaţia în care, ca urmare a investigaţiilor întreprinse, este sesizată producerea unei situaţii de discriminare rasială, comisia obligă societatea sau organizaţia respectivă să îşi schimbe modalităţile de operare. De asemenea, comisia deţine prerogativa de a interzice publicitatea discriminatorie, fiind singura autoritate publică din Marea Britanie care poate impune reguli în acest domeniu, precum şi interzicerea aplicării de măsuri în scop vădit discriminatoriu. Comisia are, astfel, trei posibilităţi de acţiune: fie să solicite unei instanţe judecătoreşti declararea unei anumite măsuri ca fiind ilegală pe temeiul discriminării, fie să iniţieze o investigaţie în acest sens, fie să încerce soluţionarea diferendului apărut prin intermediul negocierilor (pe cale extrajudiciară). 

În Franţa, sistemul de investigare aplicat de către reţeaua CODAC este diferit, în raport cu practicile utilizate în alte state membre. Astfel, accentul se pune pe identificarea actorilor cheie în regiunea respectivă, care pot asigura raportarea tuturor acţiunilor discriminatorii. CODAC poate corecta practicile discriminatorii.

În alte state, precum Irlanda, Olanda sau Suedia, organismele competente se pot sesiza din oficiu şi pot întreprinde anchete pe cont propriu. Totodată, respectivele autorităţi pot formula recomandări pentru ameliorarea situaţiei. 

Consultanţa juridică şi reprezentarea în justiţie cu ocazia înaintării unor reclamaţii în faţa instanţei judecătoreşti

În raportul menţionat anterior, se indică faptul că doar un număr redus de instituţii existente în statele membre ale UE au experienţă în privinţa înaintării plângerilor în faţa justiţiei, atât ca urmare a noutăţii legislaţiei în materie, dar şi a lipsei de resurse, ori posibilităţii de sesizare a justiţiei doar de către persoana discriminată, situaţie în care respectivul organism trebuie să aştepte înaintarea acţiunii în justiţie. Este cazul Centrului consultativ şi de documentare asupra discriminării rasiale (DRC-DK) din Danemarca ori reţelei CODAC existente în Franţa.

Pe de altă parte, Centrul pentru oportunităţi egale şi lupta împotriva rasismului (CECLR) din Belgia are experienţă în privinţa cauzelor de competenţa instanţelor judecătoreşti, centrul ajutând persoanele discriminate să formuleze acţiuni în justiţie, el având şi prerogativa de formulare din oficiu a unor astfel de acţiuni, chiar în absenţa victimei discriminării. 

În practica existentă la nivelul statelor membre ale UE au fost formulate şi criterii de acordare a asistenţei în instanţă pentru victimele discriminării. Este cazul Autorităţii pentru Egalitate din Irlanda, care a formulat mai multe astfel de criterii, într-un mod foarte flexibil, urmărindu-se, în mod special, evitarea limitării posibilităţii de acces la justiţie prin impunerea unor criterii excesiv de stricte ori rigide. Astfel, autoritatea respectivă a identificat cazurile în care acordă asistenţă juridică în faţa instanţelor judecătoreşti drept:

- cazurile în care au fost comise nedreptăţi manifeste;

- situaţiile în care se poate stabili un precedent;

- situaţiile de rezistenţă continuată, referitor la situaţiile discriminatorii;

- situaţiile în care nu este disponibilă vreo altă formă de asistenţă juridică sau în care victimele întâmpină dificultăţi în privinţa reprezentării în instanţă a propriilor interese. 

Schimbarea practicilor în materia comportamentelor discriminatorii. În situaţia apariţiei anumitor cazuri de discriminare rasială, anumite instituţii naţionale urmăresc evitarea repetării anumitor cazuri de discriminare, în special prin instruirea persoanelor în discuţie. 

Acesta este cazul anumitor decizii luate de către Autoritatea pentru Egalitate din Irlanda. Astfel, toate deciziile emise de către organismul menţionat au forţă juridică şi includ o prezentare foarte detaliată a cazului în discuţie, a poziţiilor părţilor şi o motivare. Deciziile pot dispune, de asemenea, luarea anumitor măsuri pentru schimbarea practicilor discriminatorii ori în scopul prevenirii posibilităţilor de discriminare. 

Rolul organismelor naţionale în privinţa sprijinirii victimelor discriminării rasiale. Raportul menţionat prezintă comparativ mai multe concluzii de interes:

- cele mai multe instituţii naţionale asigură informaţiile fundamentale referitoare la drepturile victimelor şi acordă consultanţă acestora, existând diferenţe importante în privinţa procedurilor şi a metodelor de acordare a consultanţei şi asistenţei;

- există diferenţe considerabile în privinţa gradului de asistenţă acordată victimelor în faţa instanţelor judecătoreşti: de la rolul de mediere, până la rolul de actor principal în respectivul proces; 

- mai multe organisme naţionale au rol de mediere a disputelor apărute ori de furnizare a opiniilor privitoare la sesizările primite;

- respectivele organisme naţionale asigură asistenţă în mod gratuit, reprezentând nu numai asigurarea de informaţii şi consultanţă, dar şi în privinţa procedurilor de mediere şi în majoritatea proceselor în instanţă;

- o problemă importantă în practica naţională se referă la faptul dacă potenţiala procedură de apel este gratuită, precum şi la modul de desfăşurare a acestei proceduri;

- volumul activităţilor dedicate cazurilor individuale prin comparaţie cu cel destinat studierii problematicii generale a discriminării instituţionale variază în funcţie de instituţie;

- este necesară acordarea de consultanţă nu numai victimelor, dar şi martorilor;

- problematica medierii ridică probleme de principiu privind rolul unei instituţii în garantarea rolului normei de drept în raport cu medierea disputelor;

- ca regulă, soluţionarea extra-judiciară a disputelor este considerată benefică de către respectivele organisme;

- deciziile cu forţă juridică, care menţionează posibile modalităţi de acţiune viitoare, pot împiedica producerea altor situaţii de discriminare;

- ca recomandare formulată, este precizată importanţa practică a motivării deciziilor date, ceea ce sporeşte legitimitatea acestora şi accentuează obligaţia de respectare a obligaţiei de nediscriminare, chiar în lipsa unui act normativ în vigoare. 

Programe adoptate de statele membre ale UE în baza programului comunitar „EQUAL". În materia discriminării rasiale, cităm următoarele programe adoptate de către statele membre:

- Finlanda – ocupare profesională/combaterea rasismului – program desemnat evaluării modului de cooperare a minorităţilor etnice cu partenerii sociali, cu accent deosebit pe statutul femeilor, tinerilor şi imigranţilor analfabeţi. Iniţiativa urmăreşte dezvoltarea concurenţei între IMM-uri în privinţa selecţionării angajaţilor din rândul minorităţilor etnice, promovarea toleranţei rasiale la locul de muncă şi instituirea unor sisteme destinate identificării şi monitorizării situaţiilor de discriminare apărute la locul de muncă;

- Irlanda de Nord – integrarea profesională – program destinat sporirii înţelegerii actorilor politici şi practicienilor cu privire la barierele existente în domeniul ocupării profesionale, desemnat, în special, să ajute la identificarea persoanelor dezavantajate (de handicap ori de origine rasială);

- Olanda – ocupare profesională/combaterea rasismului – combaterea rasismului şi xenofobiei la locul de muncă, prin sporirea atenţiei publicului în privinţa minimizării efectului (adesea subconştient) al discriminării la locul de muncă; activitate pilot de combatere a discriminării pe temeiurile originii rasiale sau etnice, precum şi pentru sporirea posibilităţii de reintegrare profesională; campanie naţională iniţiată în vederea combaterii discriminării rasiale;

- Portugalia–ocupare profesională/combaterea rasismului – program destinat prevenirii şi combaterii discriminării referitoare la rasă sau etnie, promovării integrării imigranţilor, promovării valorilor multiculturalismului.

 

 

 

 

 

III. Protejarea şi integrarea persoanelor de vârsta a treia

 


La nivelul politicilor sociale europene s-a pus problema de principiu dacă este cazul să se stabilească norme specifice pentru persoanele vârstnice sau, dimpotrivă, să se consolideze în normele şi legile generale tot ceea ce contribuie la respectarea drepturilor şi libertăţilor tuturor cetăţenilor, deci şi ale persoanelor vârstnice. Altfel spus, dacă nu se poate considera că vârstnicul, ca subiect de drept, nu este protejat prin aplicarea aceloraşi reguli ca şi ceilalţi cetăţeni, cu condiţia să nu se piardă din vedere că el este deosebit de vulnerabil şi că vârsta atrage după sine şi o vulnerabilitate medicală, socială şi psihologică specială.


Studiul dispoziţiilor care protejează drepturile şi libertăţile oricărui cetăţean reprezintă deci fundamentul protecţiei juridice a vârstnicilor; cu toate acestea, anumite dispoziţii speciale vor putea avea în vedere menţinerea egalităţii şi respectarea drepturilor şi libertăţilor persoanelor a căror stare ,şi nu vârsta, reclamă această protecţie.


Dreptul trebuie să combată consecinţele negative ale ilegalităţilor funcţionale pentru a păstra sau reda fiecărui cetăţean, şi în special vârstnicilor, locul în societate, prin respectarea drepturilor şi libertăţilor lor.

Integrarea cetăţeanului vârstnic implică şi participarea acestuia la elaborarea deciziilor, a reglementărilor şi legilor.


1. Marcând corelaţia dintre situaţia persoanelor vârstnice şi circumstanţele socio – economice generale, ca element important şi necesar al dezvoltării, la nivelul Organizaţiei Naţiunilor Unite a fost subliniată importanţa efortului comun, conştient şi deliberat, pentru atenuarea, până la înlăturare, a conflictului între generaţii, determinat de diferenţele de mentalitate, pentru respectarea demnităţii pe care vârsta o conferă, pentru scoaterea bătrânilor din marginalizare, concomitent cu informarea acestora în legătură cu problemele şi preocupările tinerei generaţii. 

Proclamând ziua de 1 octombrie Ziua Internaţională a persoanelor în vârstă, Adunarea Generală a ONU a adoptat la 16 decembrie 1991, prin Rezoluţia 46, principiile Naţiunilor Unite pentru persoane în vârstă, principii care vizează independenţa persoanelor în vârstă, participarea şi integrarea lor în viaţa economică şi socială, accesul la îngrijirea sănătăţii, accesul la serviciile sociale şi juridice.

Principiile Naţiunilor Unite referitoare la persoanele vârstnice au în vedere următoarele:

· Independenţa

Potrivit acestui principiu, persoanele în vârstă trebuie să aibă acces, în măsură satisfăcătoare, la hrană, locuinţă, îmbrăcăminte, îngrijirea sănătăţii, susţinerea familiilor şi comunităţilor, prin auto-asistenţă, să aibă posibilitatea să muncească sau să aibă acces la alte surse de venituri, să ia parte la decizia care determină în ce moment şi în ce ritm se vor retrage din viaţa activă, accesul la programe corespunzătoare de învăţământ şi pregătire, să trăiască în medii sigure adaptate preferinţelor lor personale.

· Participare

Persoanele în vârstă ar trebui să rămână integrate în societate, să participe în mod activ la definirea şi aplicarea politicilor care privesc direct bunăstarea persoanelor vârstnice, să fie în măsură să cerceteze şi să fructifice posibilităţile de a aduce servicii colectivităţii şi de a-şi oferi în mod benevol serviciile.

· Îngrijire

Persoanele în vârstă ar trebui să beneficieze de îngrijire şi de protecţia familiei şi a colectivităţii, să aibă acces la îngrijirea sănătăţii care să-i ajute să-şi conserve sau să-şi regăsească un nivel de bunăstare fizică, mentală şi emoţională şi care să servească prevenirii sau întârzierii îmbolnăvirilor, să aibă acces la serviciile sociale şi juridice capabile să le protejeze, să aibă acces la serviciile spitaliceşti capabile să le asigure protecţia , readaptarea şi stimularea socială şi mentală într-un mediu uman sigur.

 

· Dezvoltare

Acest principiu se referă la dreptul bătrânilor de a avea posibilitatea să-şi asigure depline posibilităţi de dezvoltare individuală, de a avea acces la resursele societăţii pe plan educativ, cultural, spiritual şi în materie de timp liber.

 

· Demnitate

Conform acestui principiu persoanele de vârsta a treia ar trebui să aibă posibilitatea să trăiască în demnitate şi securitate, fără a fi exploataţi sau supuşi presiunilor fizice sau mentale, să fie trataţi în respectul dreptăţii, oricare ar fi vârsta lor, sexul, rasa sau originea etnică, handicapurile sau alte caracteristici. 

Tot la iniţiativa Naţiunilor Unite anul 1999 a fost declarat Anul internaţional al persoanelor vârstnice. 

În 2002, a doua Adunare Mondială de la Madrid din 8-12 aprilie a lansat programul “Construirea unei societăţi pentru toţi vârstnicii”.

2. Pe plan regional, Consiliul Europei, prin Convenţia Europeană a drepturilor omului şi Carta Socială europeană cu protocoalele adiţionale, recunoaşte în favoarea persoanelor în vârstă dreptul la protecţie socială prin măsuri menite să permită persoanelor în vârstă să rămână cât mai mult posibil membri deplini ai societăţii, cu posibilitatea de a-şi alege în mod liber felul de viaţă şi de a duce o existenţă independentă, garantându-le celor care trăiesc în instituţii asistenţa adecvată.

Persoanele de vârsta a treia se bucură, fără nici o excepţie, de toate drepturile şi libertăţile fundamentale înscrise în cele două documente citate mai sus. Protocolul adiţional la Carta socială europeană îi dezvoltă prevederile, prin recunoaşterea şi asumarea de către statele părţi de obligaţii pentru realizarea condiţiilor de exercitare efectivă a patru drepturi şi principii, dintre care unul se referă explicit la persoanele în vârstă. 

Măsurile la care se face referire au în vedere:

1. “ a permite persoanelor în vârstă să rămână cât mai mult posibil membrii deplini ai societăţii, prin intermediul: asigurării resurselor suficiente pentru a le permite să ducă o existenţă decentă şi să participe activ la viaţa publică, socială şi culturală; difuzării de informaţii privitoare la serviciile şi facilităţile care există în favoarea persoanelor în vârstă, precum şi posibilitatea pentru aceştia de a uza de ele.

2. a permite persoanelor în vârstă de a alege în mod liber felul lor de viaţă şi de a duce o existenţă independentă în anturajul lor obişnuit prin intermediul: punerii la dispoziţie de locuinţe potrivite nevoilor lor şi stării lor de sănătate sau de ajutoare adecvate în vederea amenajării locuinţei; îngrijirilor de sănătate şi serviciilor pe care situaţia lor le necesită.

3. a garanta persoanelor în vârstă care trăiesc în instituţii asistenţă adaptată în respectul vieţii private şi participare la determinarea condiţiilor de viaţă în instituţie”

 

3. Organizaţia Mondială a Sănătăţii afirmă, în numele comunităţii mondiale, că “ameliorarea sănătăţii şi a bunăstării popoarelor constituie scopul principal al dezvoltării economice şi sociale. Noi suntem adepţii valorilor morale de echitate, de solidaritate şi de justiţie socială, şi recunoaştem că, pentru a contribui la evoluţia situaţiei sanitare mondiale, se impune aplicarea politicii vizând sănătatea pentru toţi în sec. XXI – lea , prin materializarea unor politici şi strategii regionale şi naţionale adecvate.”

Programul Sante 21 – Sănătatea pentru toţi în secolul al XXI – lea – permite asumarea acestei provocări, prin aplicarea celor mai bune strategii, susceptibile de a rezulta din experienţa colectivă, dobândită de Europa în cursul ultimilor 10 – 15 ani.

Cele trei valori etice ale Programului Sante 21:

1. Sănătatea reprezintă un drept fundamental al persoanei;

2. Echitatea în materie de sănătate şi solidaritatea umană;

3. Participarea şi responsabilizarea indivizilor, a grupurilor, a instituţiilor şi a comunităţilor în vederea obţinerii unei dezvoltări sanitare cu caracter continuu. 


4. La nivelul Uniunii Europene, articolul 13 din Tratatul de la Amsterdam reprezintă, într-un fel, sediul materiei şi menţionează faptul că se pot lua toate măsurile necesare în vederea combaterii discriminării fondate pe sex, rasă, origine etnică, convingeri, handicap, vârstă sau orientare sexuală.


Carta Drepturilor fundamentale ale Uniunii Europene, în articolul 25, face referire la drepturile persoanelor vârstnice: "Uniunea recunoaşte şi respectă dreptul persoanelor în vârstă de a duce o viaţă demnă şi independentă şi de a participa la viaţa socială şi culturală”.


Până în 1990 situaţia persoanelor vârstnice a făcut subiectul mai multor rezoluţii ale Parlamentului European, începând cu Rezoluţia din 18 februarie 1982 cu privire la situaţia şi problemele persoanelor vârstnice din Comunitate.


Au existat de asemenea o serie de alte instrumente juridice şi iniţiative politice care au făcut referire la această categorie de persoane.

· Carta Europeană a drepturilor sociale fundamentale ale muncitorilor, adoptată de către şefii de state şi de guverne la 9 decembrie 1989.

· Grupul de legătură pentru promovarea dialogului cu organizaţiile reprezentative ale persoanelor în vârstă la nivel european a fost înfiinţat prin Decizia din 17 octombrie 1991 – 91/544/CEE. 

· Decizia 91/49/CEE din 26 noiembrie 1990 referitoare la acţiunile comunitare în favoarea persoanelor vârstnice.

· Decizia 92/440/CEE din 24 iunie 1992 referitoare la pregătirile pentru organizarea anului european al persoanelor vârstnice.

· Decizia 93/512/CEEdin 21 septembrie 1993 referitoare la iniţiative tehnologice comunitare în favoarea persoanelor cu handicap şi a persoanelor vârstnice.

· Declaraţia de principiu a Consiliului Uniunii Europene şi a miniştrilor afacerilor sociale reuniţi la 6 decembrie 1993 cu ocazia închiderii anului european al persoanelor în vârstă şi al solidarităţii între generaţii

· Comunicatul Comisiei din 21 mai 1999 – "Către o Europă pentru toţi vârstnicii – promovarea prosperităţii şi solidarităţii între generaţii"

La nivelul Uniunii Europene discuţiile şi dezbaterile s-au materializat în această comunicare, a cărei publicare a coincis cu Anul Internaţional al persoanelor în vârstă. Comunicarea propune o strategie ce acoperă patru domenii cheie de acţiune politică la nivelul Uniunii Europene: în materia angajării, protecţiei sociale, sănătăţii, nediscriminării şi integrării persoanelor vârstnice. 


Recunoaşterea dreptului persoanelor în vârstă de a duce o viaţă demnă şi independentă decurge din dreptul lor la protecţie socială, înscris în drepturile sociale fundamentale.

Articolul 25 din Carta drepturilor fundamentale nu figurează în capitolul VI “Solidaritate” care reuneşte toate celelalte drepturi sociale fundamentale. Conţinutul său depăşeşte cadrul social, el include dreptul la participare la viaţa socială şi culturală, care include şi participarea la viaţa politică. 

Dreptul persoanelor vârstnice este consacrat în Cartă ca fiind un drept la egalitate, ce face referire la nediscriminare fondată pe vârstă.

Luarea la cunoştinţă despre fenomenul de îmbătrânire a populaţiei a urgentat adoptarea, pe baza art.308 CE fostul art. 235 şi cu respectarea principiului subsidiarităţii, unor măsuri de susţinere a politicilor naţionale pentru a contribui la menţinerea solidarităţii între generaţii şi în favoarea integrării persoanelor vârstnice şi a familiilor lor.

· "Anul european al persoanelor în vârstă şi al solidarităţii între generaţii”- 1993- a fost prevăzut prin decizia 92/440/CEE a Consiliului din 24 iunie 1992. La încheierea manifestărilor Consiliul şi miniştrii afacerilor sociale, reuniţi în cadrul Consiliului, au adoptat o Declaraţie de principiu prin care invită statele membre să urmărească obiectivele privind solidaritatea între generaţii în politicile lor referitoare la persoanele vârstnice: venituri şi nivelul de trai, îngrijire şi servicii sociale oferite, condiţii de muncă pentru persoanele în vârstă, pregătirea pensionării .

Consiliul a adoptat la 27 noiembrie 2000, în cadrul luptei contra discriminării pe baza articolului 13 CE, o directivă pentru crearea unui cadru general în favoarea egalităţii de tratament în materie de angajare şi muncă. 

Directiva Consiliului din 27 noiembrie 2000 creează cadrul general în favoarea egalităţii de tratament în materia angajării şi muncii.

Tot în acest sens a fost lansat şi Programul de acţiune de luptă împotriva discriminării pentru 2001-2006. Obiectivele acestui program se referă la acţiunile statelor membre pentru combaterea discriminării şi are la bază art.13 din Tratatul CE.

 

La nivelul ţărilor membre ale Uniunii Europene, modalităţile de aplicare a măsurilor de protecţie a persoanelor în vârstă sunt aplicate diferenţiat, de la ţară la ţară:

Astfel, in ţările scandinave, protecţia persoanei vârstnice se bazează pe securitatea materială, dată de: pensia naţională şi o locuinţă satisfăcătoare.

Pensia naţională este pensia la care are dreptul orice cetăţean ajuns la vârsta retragerii din activitate, indiferent de averea pe care o are şi dacă a lucrat sau nu. La această pensie se adaugă pensia calculată în raport cu veniturile profesionale. 

Prin locuinţă satisfăcătoare se înţelege o locuinţă de bună calitate, situată în apropierea centrelor de servicii sociale, comerciale, medico-sociale şi culturale.

Autorităţile locale sunt răspunzătoare de serviciile sociale şi îngrijirile speciale destinate persoanelor în vârstă având, obligaţia de a le ajuta să-şi păstreze autonomia.

În ceea ce priveşte politica de sănătate pentru persoanele vârstnice, se acordă prioritate îngrijirilor de sănătate primară, fiind garantat dreptul egal al tuturor la îngrijirea sănătăţii, cu precădere pentru grupele de risc mare.

În Anglia, protecţia persoanelor vârstnice dependente face parte din serviciul naţional de sănătate, care acoperă toate costurile medicale. Pentru persoanele care nu pot continua să locuiască în locuinţa proprie, se oferă posibilitatea de a locui în apartamente care aparţin colectivităţilor locale, asociaţiilor specifice benevole cu scop nelucrativ şi instituţiilor private.

În Germania, sunt acordate îngrijiri la domiciliu de către comunitate, pentru populaţie, inclusiv pentru persoane vârstnice. 

În Portugalia, prin constituţie sunt consfinţite drepturile persoanelor vârstnice şi protecţia lor medicală şi socială. 

În ceea ce priveşte organizarea asistenţei medicale pentru vârstnici, în ţările europene cu potenţial economic dezvoltat, asistenţa medicală este corelată, în general, cu cea socială, prin sisteme diferenţiate.

 

 

IV. STANDARDELE ŞI POLITICILE EUROPENE ÎN MATERIA LIBERTĂŢII RELIGIOASE

 

INTRODUCERE


Cu toate că toate statele europene au consacrat libertatea religioasă la nivel constituţional, în ceea ce priveşte relaţia dintre stat şi religie sistemele adoptate sunt foarte diferite. La cele două extreme se află Franţa (unde, cel puţin teoretic, există o separare completă între stat şi biserică, datorită principiului laicităţii) şi Marea Britanie (unde Biserica Anglicană este recunoscută ca fiind biserica oficială). Între acestea două, celelalte soluţii adoptate în Europa sunt sisteme de cooperare (de diferite grade) între stat şi una sau mai multe biserici recunoscute – sisteme în care biserica sau bisericile majoritare nu sunt excluse de la participarea la treburile publice, dar nici nu se identifică, de iure sau de facto, cu statul.


În mod tradiţional, ţările scandinave (Suedia şi Norvegia) au recunoscut Bisericii protestante statutul de biserică oficială, în sensul că statul se identifică cu Biserica protestantă, căreia îi acordă privilegii speciale, de care nu se bucură celelalte comunităţi religioase. Cu toate acestea, în ultimul timp, legătura dintre Stat şi Biserică a început să slăbească (de ex., în Suedia printr-o lege din 1998, intrată în vigoare în 2000).


Echilibrul, mai mult sau mai puţin stabil, dintre libertatea religioasă şi puterea politică, atins în statele europene, este pus sub semnul întrebării datorită evoluţiilor relativ recente. Pe de o parte, este vorba despre ascensiunea islamului în Europa, fenomen început de secole şi accelerat în secolul XX, dar privit cu crescândă suspiciune în contextul internaţional actual. Pe de altă parte, este vorba de provocările implicate de procesul integrării europene (v. secţiunea următoare).

 

UNIUNEA EUROPEANĂ


Un scenariu veridic, din care rezultă posibilele efecte negative ale diferenţei de statut ale comunităţilor religioase asupra liberei circulaţii a persoanelor şi libertăţii de stabilire – principii ale dreptului Comunităţii Europene – este următorul: o persoană din Franţa migrează în Grecia, pentru a lucra în filiala firmei sale de acolo. Făcând parte dintr-o comunitate religioasă recunoscută ca atare în Franţa (deci, înzestrată cu un set de drepturi civile specifice), persoana respectivă doreşte să-şi practice religia şi în Grecia, împreună cu câţiva co-religionari; în acest sens, solicită recunoaşterea legală a comunităţii de către statul elen şi, totodată, acordarea facilităţilor legale adiacente (de natură fiscală etc.). Însă, din moment ce sistemul grecesc de organizare a relaţiei stat-religie nu prevede asemenea instituţii juridice, statutul legal al comunităţii religioase nu poate fi dobândit. O posibilă consecinţă a acestor impedimente este reîntoarcerea persoanei respective în Franţa, condiţii în care principiul libertăţii de stabilire a persoanelor a fost, indirect, afectat.


Cu toate aceste implicaţii ale diferenţei de regim juridic, la nivelul statelor membre, în ceea ce priveşte statutul legal al comunităţilor religioase, nu există încă un drept european al libertăţii religioase.


Obiectivele Comunităţii Europene, primordial economice şi comerciale, nu au dat prilejul abordării directe a problematicii libertăţii religioase la acest nivel. O dată cu apariţia Uniunii Europene (în 1992) şi cu diversificarea ariilor de integrare, politicile UE au început să fie îndreptate din ce în ce mai mult către domeniile politice, sociale, de sănătate, culturale etc., însă domeniul religios ca atare a rămas printre atribuţiile statelor membre şi ale Curţii Europene a Drepturilor Omului.


În aceste condiţii, normele şi principiile Uniunii Europene cu incidenţă asupra domeniului drepturilor şi libertăţilor religioase sun următoarele:

- Jurisprudenţa Curţii Europene a Drepturilor Omului şi valorile constituţionale comune statelor membre în materie, preluate, ca şi principii generale ale dreptului comunitar, de către Curtea Europeană de Justiţie, în jurisprudenţa sa (art. 6(2) al Tratatului UE);

- Angajamentul Uniunii Europene către neutralitate în chestiunile ideologice, toleranţa sa pentru diferitele religii şi ideologii, precum şi tratamentul nediscriminatoriu acordat diferitelor asociaţii, inclusiv religioase;

- prezervarea culturii şi identităţii naţionale ale statelor membre (art. 6(3) al Tratatului UE);

- principiul subsidiarităţii (art. 5 al Tratatului CE).


Directiva Consiliului 2000/78/EC, privind cadrul general al tratamentului egal în relaţiile de muncă, este în acord cu normele şi principiile mai sus enunţate: potrivit acestei directive, regula generală a nediscriminării pe baza credinţei religioase nu este aplicabilă în cazul politicilor de personal ale denominaţiunilor religioase, care pot lua în considerare religia unei persoane atunci când decid angajarea sa. Raţiunea acestei excepţii este formulată în sensul că este de preferat ca politicile anti-discriminatorii generale să nu aducă atingere drepturilor de autodeterminare ale comunităţilor religioase, specifice fiecărui sistem naţional.


O dată cu anunţata transformare, în instrument juridic, a Cartei Drepturilor Fundamentale a UE, jurisprudenţa Curţii Europene de Justiţie se va apleca, inevitabil, mai sistematic asupra drepturilor şi libertăţilor fundamentale la nivelul UE; în aceste condiţii, este previzibilă apariţia acquis-ului comunitar şi în domeniul libertăţii religioase. Această evoluţia va da naştere unei alte probleme, aceea a raporturilor dintre cele două jurisprudenţe în domeniu la nivel european, acelea ale Curţii Europene a Drepturilor Omului şi Curţii Europene de Justiţie.

 

CONVENŢIA EUROPEANĂ PENTRU APĂRAREA DREPTURILOR OMULUI ŞI A LIBERTĂŢILOR FUNDAMENTALE


Art. 9 al Convenţiei, intitulat Libertatea de gândire, de conştiinţă şi de religie, prevede:


„1. orice persoană are dreptul la libertatea de gândire, de conştiinţă şi de religie; acest drept include libertatea de a-şi schimba religia sau convingerea, precum şi libertatea de a-şi manifesta religia sau convingerea în mod individual sau colectiv, în public sau în particular, prin cult, învăţământ, practici şi îndeplinirea ritualurilor.


2. Libertatea de a-şi manifesta religia sau convingerile nu poate face obiectul altor restrângeri decât acelea care, prevăzute de lege, constituie măsuri necesare, într-o societate democratică, pentru siguranţa publică, protecţia ordinii, a sănătăţii sau a moralei publice, ori pentru protejarea drepturilor şi libertăţilor altora.”


Pe baza acestui articol, Curtea Europeană a Drepturilor Omului (CEDO) şi-a dezvoltat jurisprudenţa în domeniul libertăţii religioase, jurisprudenţă la care se raportează atât autorităţile statelor europene, cât şi Curtea europeană de Justiţie.


Din punctul de vedere al titularilor dreptului la libertate religioasă, revendicările înaintate Curţii se împart în două mari categorii: indivizii ca titulari ai dreptului, pe de o parte, şi comunităţile religioase ca titulare ale dreptului, pe de altă parte.

a) Indivizii ca titulari ai dreptului la libertate religioasă


De regulă, CEDO a considerat că art. 9 al Convenţiei (citat mai sus) instituie două drepturi, unul absolut, la libertatea de gândire, de conştiinţă şi de religie, şi altul limitat, la manifestarea liberă a religiei şi convingerilor. De altfel, restricţiile aduse libertăţii religioase, permise în alin.2 din considerentele enumerate acolo, au în vedere numai dreptul la manifestarea religioasă. Rezultă de aici că dreptul la credinţă, prevăzut în alin. 1, nu admite nici un fel de restricţii.


În ceea ce priveşte dreptul la manifestarea credinţei, un caz important din jurisprudenţa Curte este Kokkinakis contra Greciei. Kokkinakis, devenit martor al lui Iehova, întreprinde acţiuni de prozelitism, pentru care este condamnat, în baza unei legi din 1938. Legea era menită să apere credinţa ortodoxă a majorităţii populaţiei greceşti, în contextul în care Biserica Ortodoxă este simbolul menţinerii limbii şi culturii greceşti sub ocupaţie otomană şi al luptelor pentru independenţă - în aşa măsură încât există o anumită identificare a elenismului cu ortodoxia, iar Biserica Ortodoxă este împletită cu statul grec şi îndeplineşte chiar funcţii ale acestuia (administrative, educative etc.). 


Făcând distincţia între manifestarea rezonabilă a credinţei, ca şi mărturisire creştină, şi prozelitismul abuziv, Curtea a considerat că numai cel de-al doilea poate fi limitat pe baza art. 9 al Convenţie,, pentru protecţia drepturilor celorlalţi. Or, cum faptele lui Kokkinakis nu se încadrează în această categorie, a prozelitismului abuziv, condamnarea lui a fost contrară art. 9 al Convenţiei.


Un alt caz, în care a fost luat în discuţie dreptul statului de a limita manifestările religioase a fost Manoussakis contra Greciei, în care a fost contestată condamnarea unor martori ai lui Iehova de către instanţele greceşti pentru a fi creat şi folosit o casă de rugăciune fără autorizaţiile cerute de lege. Curtea a considerat că, deşi procedura administrativă prevăzută de lege este menită, teoretic, să protejeze ordinea şi siguranţa publice, modul abuziv în care este utilizată de autorităţi (inclusiv în speţă) constituie o imixtiune substanţială a autorităţilor politice, administrative şi ecleziastice în exercitarea libertăţii religioase. Mai exact, statul tinde să se servească de potenţialităţile legislaţiei în cauză, în aşa fel încât să impună condiţii rigide sau chiar prohibitive exercitării anumitor culte neortodoxe şi, în special, celui al martorilor lui Iehova. În aceste condiţii, Curtea a concluzionat că respectiva condamnare nu este proporţională cu scopul legitim urmărit şi, de aceea, nici necesară într-o societate democratică.

b) Comunităţile religioase ca titulare ale dreptului la libertate religioasă


În această accepţiune, libertatea religioasă este văzută ca drept colectiv, iar nu ca libertate individuală – în sensul atitudinii societăţii/statului faţă de o comunitate (religioasă) constituită în interiorul ei, cu scopul de a facilita exerciţiul libertăţii individuale a membrilor săi.


Prevederile Convenţiei, care ar putea justifica dreptul comunităţilor religioase şi, implicit, calitatea procesuală activă în faţa Curţii, sunt cuprinse în art. 34 al Convenţiei:


„Curtea poate fi sesizată printr-o cerere de către orice persoană fizică, orice organizaţie neguvernamentală sau de orice grup de particulari care se pretinde victimă a unei încălcări de către una dintre înaltele părţi contractante a drepturilor recunoscute în Convenţie sau în protocoalele sale (…)”.


Jurisprudenţa Curţii în ceea ce priveşte posibilitatea comunităţilor religioase de a fi titulare ale dreptului la libertate religioasă este, de regulă, în sensul negativ. Subiecţilor colectivi prevăzuţi în art. 34 li se dă înţelesul juridic fie de reprezentanţi ai indivizilor prejudiciaţi în drepturile lor, fie de purtători ai sumei drepturilor individuale (deci, nu ai unui drept distinct, aparţinând comunităţilor).


Astfel, în Serif contra Greciei, autorităţile greceşti au condamnat mufti-ul Traciei, ales de către comunitatea islamică, pentru uzurparea calităţilor oficiale, în condiţiile în care legea elenă prevede numirea mufti-ului de către guvern. Curtea a evitat abordarea chestiunii în termenii unui eventual drept al comunităţilor religioase la autonomie organizaţională, şi a decis că măsura adoptată de autorităţile greceşti în speţă au încălcat libertatea individuală de manifestare religioasă a mufti-ului respectiv.


În alte cazuri, în care tema centrală a fost constituită de dreptul de proprietate al comunităţilor religioase (iar nu propriu-zis de drepturile religioase ale acestora), Curtea a tratat respectivele comunităţi ca titulare ale dreptului.


Această abordare a Curţii a fost criticată, pe considerentul că libertatea religioasă colectivă nu este doar agregarea/suma libertăţilor individuale (ale membrilor), ci are un conţinut distinct – libertatea unei comunităţi de oameni care împărtăşesc o credinţă religioasă comună de a se organiza şi de a-şi structura viaţa colectivă, potrivit propriilor precepte etice şi religioase.


Pe de altă parte, există alternativa tratării comunităţilor religioase constituite ca asociaţii de drept comun. Acest statut legal este inferior celui care le-ar recunoaşte comunităţilor religioase calitatea de titulare ale libertăţilor religioase, şi cu atât mai mult celui care ar trata aceste comunităţi ca persoane juridice de drept public. Jurisprudenţa Curţii este în sensul unei proceduri simplificate a înregistrării comunităţilor religioase ca persoane juridice de drept privat (asociaţii), dar s-a dovedit a fi rezervată în privinţa impunerii unui statut de persoană juridică de drept public, acelaşi pentru toate comunităţilor religioase.


În cele ce urmează, vom prezenta sistemul relaţiilor dintre stat şi religie în patru ţări europene: Franţa, Spania, Germania, Marea Britanie. Alegerea nu este întâmplătoare, căci aceste sisteme ilustrează tipologii ale acestor relaţii, fiind, în acest sens, sisteme generice.

 

Franţa


Sistemul francez este caracterizat de principiul constituţional al laicităţii, înscris în Art. 2 al Constituţiei din 1958, sub forma principiului separaţiei dintre Stat şi Biserică. Conţinutul acestui principiu constituţional/juridic al laicităţii constă în secularismul statului, sau neutralitatea acestuia – în sensul egalităţii de statut juridic al tuturor comunităţilor religioase şi a ne-discriminării membrilor acestora de către stat.


În Franţa pot fi distinse două categorii principale de comunităţi religioase, după criteriul regimului juridic ce le este aplicabil: cele recunoscute de către stat, şi ale căror statut este reglementat în dreptul public, şi cele care sunt strict separate de către stat, având statutul de persoane juridice de drept privat.


Dreptul comun în materie în constituie Legea din 1905, privind separarea bisericilor de stat, prin care a fost statuat principiul laicităţii. Legea stipulează libertatea conştiinţei şi cea religioasă; pe de altă parte, legea interzice orice formă de finanţare publică a vreunei comunităţi religioase, interdicţie ce constituie o excepţie de la regula generală, potrivit căreia asociaţiile pot primi ajutor din partea statului, sub diverse forme.


Potrivit legii, grupurile religioase trebuie să solicite prefecturilor locale recunoaşterea statutului de asociaţii de cult şi, în consecinţă, scutirea fiscală. Acest statut poate fi obţinut numai dacă scopul exclusiv al asociaţiei constă în practicarea vreunui ritual religios. Astfel, editarea unei publicaţii, activităţile educaţionale etc. pot descalifica asociaţia respectivă de la scutirea fiscală. De aceea, comunităţile religioase care vor să se angajeze în astfel de activităţi se înscriu ca „asociaţii de cult”, cât priveşte activităţile propriu-zis religioase, precum şi ca „asociaţii culturale” pentru desfăşurarea celorlalte activităţi – potrivit regulii aplicabile în sistemul francez, acestea din urmă nu beneficiază de scutiri fiscale.


Legea din 1905 nu este aplicabilă în Departamentele Rhin şi Moselle, a căror istorie distinctă şi-a lăsat amprenta asupra sistemului legal. În aceste departamente, în domeniul relaţiilor dintre stat şi biserici, sunt în vigoare legi de la începutul sec. XIX, care operează cu concepte de religii recunoscute sau nerecunoscute de către autorităţi (v. mai jos).


Comunităţilor religioase pot fi clasificate după criteriul suportului public primit, după cum urmează:

a) Comunităţi finanţate direct de către guvern


Acestea sunt cele patru religii recunoscute în Departamentele Rhin şi Moselle – catolică, luterană, reformată şi protestantă. Aceste comunităţi religioase sunt organizate în cadrul dreptului public, primesc subsidii şi alte forme de finanţare publică şi beneficiază de scutire fiscală.

b) Comunităţi sprijinite indirect de către stat


Ca regulă generală, deja menţionată, asociaţiile religioase recunoscute ca urmare a unei proceduri administrative (sau, uneori, judiciare) beneficiază de scutiri fiscale.

c) Culte ce nu beneficiază de asistenţă publică


Acestea sunt aşa-numitele secte, adică grupurile religioase cu o natură socială controversată. Statul nu le poate nega libertăţile fundamentale, religioasă şi de asociere, însă le refuză orice formă de asistenţă, prin neacordarea statutului de „asociaţie religioasă” potrivit legii din 1905, fapt care conduce la inaplicabilitatea scutirii fiscale. Tratarea diferenţiată a sectelor se datorează faptului că activitatea acestora este considerată a fi contrară practicilor şi credinţelor predominante în societate şi, astfel, contrară unei anumite concepţii despre demnitatea umană. Invocând imperativul de ordine publică (l’ordre public), statul le refuză statutul juridic şi chiar le combate în mod oficial, prin campanii publice negative.

 

Spania


În mod tradiţional, Biserica Catolică a beneficiat de privilegii considerabile în Spania, pe fundalul istoric al Reconquistei şi al Inchiziţiei, beneficiind mult timp de statutul de unică religie permisă. În mod formal, aceste privilegii au lăsat loc unei abordări egalitariste de către stat a comunităţilor religioase, o dată cu adoptarea Constituţiei din 1978, prin care a fost abolit statutul de biserică naţională al Bisericii Catolice. Astfel, art. 16 al Constituţiei garantează libertatea ideologiei şi religiei, atât în cazul indivizilor, cât şi în cel al colectivităţilor, cu acele limite necesare pentru menţinerea ordinii publice. Mai mult, acelaşi articol stabileşte că statul spaniol este unul non-confesional, în sensul inexistenţei unei religii de stat.


Art. 16 trebuie coroborat cu alte prevederi ale Constituţiei spaniole, cu relevanţă asupra relaţiei dintre stat şi religie: responsabilitatea autorităţilor publice cât priveşte condiţiile necesare pentru ca libertatea şi egalitatea indivizilor şi grupurilor să fie reală şi efectivă (art. 9(2)), egalitatea în faţa legii, discriminarea pe baza religiei fiind interzisă (art. 14), dreptul de a alege în mod liber educaţia religioasă a copiilor (art. 27(3)) etc.


Constituţia din 1978 are în vedere stabilirea unui sistem al relaţiilor dintre stat şi religie, situat undeva între cele două extreme din istoria recentă a Spaniei: pe de o parte, separarea strictă a statului de biserică proclamată de Constituţia celei de-a doua Republici spaniole (1931-1939) şi, pe e altă parte, regimul catolic sprijinit de regimul autocratic al lui Franco (1939-1975). Această cale de mijloc este susţinută de următoarele principii, promovate de către Constituţia spaniolă: principiul libertăţii religioase (înţeleasă atât ca libertate fundamentală, cât şi ca atitudine de bază a statului faţă de religie); principiul secularismului (înţeles ca neutralitate a statului faţă de diversele comunităţi religioase şi membrii acestora); principiul general al nediscriminării; obligaţia de cooperare dintre stat şi diversele comunităţi religioase.


Acest ultim principiu, respectiv obligaţia de cooperare, distinge sistemul spaniol de cel francez (cu a sa separaţie formală dintre statul laic şi comunităţile religioase, oricare ar fi ele). Abordarea spaniolă porneşte de la premisa că fenomenul religios este un fenomen social important, căruia îi trebuie asigurată protecţia, şi, de aceea, nu este dezirabil ca evoluţia sa să fie dictată doar de către forţele sociale aflate în interacţiune, la nivel privat.


Susţinerea financiară, de către stat, a Bisericii Catolice, a constituit obiect de dezbatere de-a lungul timpului. În sprijinul acestui sistem, Biserica Catolică a susţinut faptul că, în schimbul subvenţiilor publice, a prestat servicii sociale, educaţionale şi de sănătate publică, pe care statul nu le-ar fi putut presta el însuşi.


Legea libertăţii religioase, lege organică adoptată în 1980, a stabilit limitele absolute ale libertăţii religioase: aceasta nu poate aduce atingere celorlalte libertăţi fundamentale, şi nici sănătăţii, moralităţii şi ordinii publice.


Tot prin Legea libertăţii religioase, sunt create diverse instrumente menite să asigure cooperarea dintre stat şi diversele comunităţi religioase. Primul instrument de acest tip constă în Registrul entităţilor religioase, ţinut de către Directoratul General al Afacerilor Religioase, din cadrul Ministerului Justiţiei. Înscrierea în Registru nu e automată: grupurile religioase trebuie să îndeplinească o serie de criterii, dintre care cel mai important este acela să dovedească existenţa „scopului religios” – care, după cum este prevăzut în lege, nu există în cazul activităţilor spiritualiste sau parapsihologice. Înscrierea în registru conduce la obţinerea statutului legal de „confesiune religioasă”, statut care implică o serie de avantaje legale: astfel, confesiunile religioase obţin dreptul la nume şi identitate, pot deveni titulare ale dreptului de proprietate asupra bunurilor, obţin independenţa în ceea ce priveşte organizarea internă şi managementul de personal; de asemenea, confesiunile religioase beneficiază de scutiri fiscale, fiind asimilate, din punct de vedere legal, asociaţiilor caritabile sau non-profit. Mai mult decât atât, doar confesiunile religioase recunoscute ca atare pot desemna reprezentanţi la lucrările Comisiei pentru libertatea religioasă şi pot încheia acorduri de cooperare cu Guvernul spaniol.


Al doilea instrument, menit să asigure cooperarea dintre stat şi diversele comunităţi religioase, este reprezentat de Comisia pentru libertatea religioasă, înfiinţată în cadrul Ministerului Justiţiei şi compusă dintr-un număr egal de reprezentanţi ai Guvernului şi ai confesiunilor religioase, în special acele confesiuni a căror influenţă este „de notorietate” în Spania. Rolul Comisiei este unul consultativ, acela de a monitoriza aplicarea Legii libertăţii religioase, precum şi de a înainta diverse propuneri în legătură cu aceasta.


Al treilea instrument din seria celor menţionate constă în instituţionalizarea posibilităţii de a încheia acorduri de cooperare între Guvernul spaniol şi confesiunile religioase a căror influenţă este „de notorietate” în Spania. Această din urmă condiţie, „notorietatea”, este interpretată mai degrabă istoric, ca vechime a comunităţii religioase respective: astfel, cu toate că Martorii lui Iehova sunt mai numeroşi decât membrii comunităţilor evreieşti şi musulmane, Guvernul spaniol a încheiat acorduri cu acestea din urmă, dar nu şi cu Martorii lui Iehova. Acordurile stabilesc un regim de parteneriat între stat şi confesiunile religioase respective, regim care implică drepturi şi obligaţii reciproce.


Statutul privilegiat al Bisericii Catolice în Spania a fost atenuat de încheierea de către Guvernul spaniol (în 1992) a trei acorduri de cooperare, cu următoarele confesiuni religioase: evanghelică, iudaică şi islamică. Astfel, aceste trei comunităţi au dobândit un statut similar cu cel al comunităţii catolice, în ceea ce priveşte autonomia faţă de stat şi regimul scutirilor fiscale. Cu toate acestea, comunitatea catolică rămâne privilegiată: aceasta beneficiază de finanţare publică, fie directă, prin posibilitatea acordată contribuabilului de a opta, in anumite limite, pentru direcţionarea contribuţiilor lor către Biserica Catolică (alternativ, către stat, pentru scopuri sociale sau culturale), fie indirectă, prin retribuirea de către stat a activităţilor sale sociale. Mai mult, aceste privilegii se răsfrâng şi în efectele juridice ale unor acte: spre exemplu, căsătoria canonică, încheiată în rit catolic, produce efecte civile; de asemenea, personalitatea juridică este acordată eparhiilor în mod automat, prin simplă notificare, etc.

 

Germania


Cele două mari confesiuni existente în Germania sunt cele catolică şi protestantă; însă, nici una dintre ele nu are un statut privilegiat – Art. 137 al Constituţiei de la Weimer (1919) a respins în mod explicit posibilitatea existenţei vreunei biserici oficiale. Această interdicţie a fost încorporată în actuala Constituţie (1949), alături de celelalte prevederi constituţionale care reglementează dreptul la libertatea religioasă: libertatea credinţelor religioase, dreptul practicării libere a religiei, precum şi libertatea organizaţiilor religioase de a se organiza şi administra în mod autonom, fără interferenţa autorităţilor publice.


Statutul organizaţiilor religioase în Germania poate fi de două feluri: de drept public sau de drept privat. Primele beneficiază de un statut privilegiat, mai exact de dreptul de a colecta „taxele de cult" (Kirchensteuer) şi de a angaja funcţionari publici, precum şi de privilegii fiscale. Dintre organizaţiile religioase cărora statul german le-a recunoscut statutul de drept public, amintim cele două Biserici creştine (Catolică şi Protestantă) şi Congregaţia iudaică.


Organizaţiile religioase, care nu îndeplinesc condiţiile pentru a fi recunoscute drept persoane de drept public, pot beneficia de o serie de facilităţi, inclusiv fiscale, pe baza dreptului comun în materia organizaţiilor non-guvernamentale, prin recunoaşterea caracterului de utilitate publică. În orice caz, statutul lor este inferior acelor organizaţii religioase din prima categorie, care beneficiază de statutul de drept public.


În ceea ce priveşte educaţia religioasă în şcolile publice (în general, un aspect delicat al relaţiei dintre stat şi religie), sistemul constituţional german prevede că aceasta se va desfăşura sub supravegherea statului, însă în conformitate cu principiile proprii fiecărei religii (art. 7(3) din Constituţie). De regulă, sistemul educaţional este non-religios; astfel, într-o celebră decizie din 1995, Curtea Constituţională Germană a stabilit că instalarea crucifixului în sălile de clasă (după cum prevedea o lege bavareză) este neconstituţională.


Dreptul organizaţiilor religioase de a colecta taxa de cult constituie un alt aspect controversat. Mărimea această taxe este stabilită de către fiecare Biserică în parte, este proporţională cu venitul şi este aplicabilă doar membrilor Bisericii respective (care pot renunţa la apartenenţa la Biserică, prin îndeplinirea unei proceduri). Colectarea taxei se realizează de către stat, activitate pentru care primeşte 3-4% din taxele colectate. Stabilirea destinaţiei banilor este de competenţa exclusivă a Bisericilor. Sistemul existent este criticat şi apărat în egală măsură, după cum accentul este pus fie pe coerciţia implicată de taxa generalizată şi pe amestecul statului în colectarea taxelor, fie tocmai pe independenţa financiară a Bisericilor în raport cu statul, care este rezultatul resurselor financiare îndestulătoare şi garantate.


Relativa prosperitate a Bisericilor din Germania, la care sa adaugă aplicarea principiului subsidiarităţii, au făcut ca marea majoritate a activităţilor de asistenţă socială să fie îndeplinite de către o Biserică sau alta, iar nu de către stat (cum este cazul, de pildă, în Franţa). Resursele financiare necesare sunt asigurate de Biserica respectivă, iar neajunsurile sunt acoperite de către stat, prin subsidii. Acest sistem este criticat, pe considerentul că Bisericile colaborează prea îndeaproape cu statul, mai ales în situaţiile în care statul finanţează implementarea proiectelor; astfel, obligaţia de neutralitate a statului în raport cu organizaţiile religioase ar fi încălcată.

 

Marea Britanie


Statutul privilegiat al Bisericii Anglicane în Marea Britanie se reflectă în diverse reguli constituţionale, scrise sau nescrise.. Astfel, în ceea ce priveşte monarhul, doar creştinii protestanţi pot moşteni coroana, iar credinţa lor trebuie reafirmată cu prilejul încoronării. Convertirea la cultul romano-catolic sau căsătoria cu o persoană de acest cult conduce, automat, la pierderea tronului. În cazul în care convertirea se face la alt cult decât cel romano-catolic, sau persoana cu care monarhul se căsătoreşte este de alt cult decât cel romano-catolic, acesta poate păstra coroana, cu condiţia rămânerii în comuniune cu Biserica Anglicană.


În ceea ce priveşte puterea legislativă, punctul de vedere al Bisericii Anglicane are un statut privilegiat, reflectat în regulile de admisibilitate în Parlamentul britanic. Pe de o parte, până de cutând, clerul altor denominaţiuni nu avea acces la mandat în Camera Comunelor (regulă abolită printr-o lege din 2001, fiind contrară Convenţiei Europene a Drepturilor Omului). Pe de altă parte, Prima Stare din Camera Lorzilor, cea a lorzilor spirituali, este rezervată clerului Bisericii Anglicane.


Statutul celorlalte denominaţiuni este net inferior: din punct de vedere legal, acestea sunt asociaţii voluntare de drept privat, având un regim juridic similar acestora şi nefiind recunoscute în mod formal ca biserici, aşa cum se întâmplă în majoritatea ţărilor europene.

PAGE  
1

